Labrīt, godātie kolēģi! Es aicinu visus datoros... datoriem pieslēgt austiņas, lai netiktu izkropļots signāls un mēs varētu sākt Saeimas sēdi. Labrīt visiem vēlreiz! Sākam 2020. gada 29. maija Saeimas sēdi. Godātie kolēģi! Ir saņemts deputāta iesniegums par to, ka viņš vēlas runāt par procedūru, izmantojot Saeimas Sēžu zāles mikrofonu. Mēs par to runājām arī iepriekšējās sēdēs, ka tas nav iespējams, jo mēs esam sēdi sasaukuši platformā e-Saeima. Tātad aicinu deputātus pieslēgties e-platformai e-Saeima un izmantot iespējas runāt šajā platformā. Ja kādam no deputātiem ir tehniskas problēmas ar datoru vai kādi citi jautājumi, kas vēl nav atrisināti, godātie kolēģi, Saeimas Administrācijas darbinieki sniegs jums visu nepieciešamo atbalstu. Sākam izskatīt Saeimas sēdes darba kārtību. Darba kārtībā – Prezidija ziņojumi par iesniegtajiem likumprojektiem. Saeimas Prezidijs ierosina deputātu Muižnieces, Znotiņa, Ozolas, Eglīša un Feldmana iesniegto likumprojektu “Starptautisko skolu likums” nodot Ārlietu komisijai, nosakot, ka tā ir atbildīgā komisija, kā arī Izglītības, kultūras un zinātnes komisijai. Godātie kolēģi! Esam saņēmuši deputāta Riharda Kola priekšlikumu šo likumprojektu nodot tikai Ārlietu komisijai, nosakot, ka tā ir atbildīgā komisija. Par šo priekšlikumu mums būtu jābalso. Acīmredzot par likumprojekta... Lūdzu, ieslēdziet mikrofonu deputātam Arvilam Ašeradenam. Ašeradena kungs, vai jūs runāsiet par likumprojekta nodošanu komisijai, vai jums ir priekšlikums par likumprojekta nodošanu komisijām?
Nē, es gribētu tikai runāt par nodošanu komisijai.
Jā, paldies. Tātad vārds deputātam Arvilam Ašeradenam.
Paldies. Jā, es atbalstītu Kola kunga priekšlikumu, ka šo likumprojektu skata tikai Ārlietu komisija. Savu teikto es pamatotu ar to, ka šobrīd Izglītības, kultūras un zinātnes komisijai ir ļoti liels noslogojums. Mēs esam saņēmuši likumprojektu “Grozījumi Augstskolu likumā”, un ministrija arī ir lūgusi sākt skatīt likumprojektu “Grozījumi Vispārējās izglītības likumā”. Ņemot vērā to, ka iesniedzēji vēlas izskatīt šo likumprojektu līdz 1. septembrim, mēs neredzam, ka mēs to varētu paņemt savā aprūpē... šo likumprojektu. Savukārt mēs risinātu šo situāciju šādi, ka deleģētu no komisijas pārstāvjus, kas piedalītos Ārlietu komisijas sēdē un sekotu likumprojekta izskatīšanas gaitai, un paustu komisijas argumentus šajās... šajās Ārlietu komisijas sēdēs. Paldies.
Paldies. Muižnieces kundze... Tātad par likumprojekta nodošanu komisijai viens deputāts var runāt “par”, viens – “pret”. Vai jūs vēlaties runāt “pret”?
Es... Jā, labdien! Es gribēju runāt “par” likumprojekta nodošanu, jo es sapratu, ka Ašeradena kungs...
Viens deputāts jau ir runājis “par” likumprojekta nodošanu komisijai. Paldies. Tātad, kolēģi, mums ir jābalso. Lūdzu, zvanu! Balsosim par likumprojekta “Starptautisko skolu likums” nodošanu Ārlietu komisijai, nosakot, ka tā ir atbildīgā komisija! Lūdzu, balsosim! Par – 79, pret – 1, atturas – 1. Likumprojekts komisijai ir nodots. Darba kārtībā – “Amatpersonu ievēlēšana, apstiprināšana, iecelšana, atbrīvošana vai atlaišana no amata, uzticības vai neuzticības izteikšana”. Lēmuma projekts “Par Saeimas pārstāvja apstiprināšanu Ziemeļu Investīciju bankas Kontroles komitejā”. Budžeta un finanšu (nodokļu) komisijas vārdā – deputāts Mārtiņš Bondars.
Cienītās kolēģes! Godātie kolēģi! Budžeta un finanšu (nodokļu) komisija vakar savā ārkārtas sēdē pieņēma lēmumu virzīt šim... precīzāk sakot, pēc balsojuma virzīt... virzīt Ilzi Indriksoni uz šo amatu... balsojumā. Paldies abiem pārējiem kandidātiem – gan Gatim Eglītim, gan Ivetai Benhenai-Bēkenai – par dalību un (Skaņas defekti.)... Saeimas mandāts. Paldies. Lūgums atbalstīt.
Paldies. Sākam debates. Vārds deputātam Jānim Vucānam.
Kolēģi! Kā līdzšinējais Saeimas pārstāvis Ziemeļu Investīciju bankas Kontroles komitejā gribu šajā savā īsajā runā novēlēt sekmes darbā jaunajai pārstāvei. Jāapzinās, ka pēc tiem lēmumiem, ko pirms pāris nedēļām mēs Saeimā ratificējām attiecībā uz Ziemeļu Investīciju banku, attiecībā uz tās pamatkapitālu, attiecībā uz izmaiņām Statūtos, darba būs pietiekami daudz, tai skaitā šajā jaunajā pandēmijas un pēcpandēmijas situācijā, kad Latvija ir kļuvusi ne tikai par vienu no valstīm – bankas īpašniecēm, bet arī par bankas klientu, aizņemoties 500 miljonus eiro bankā. Arī šī situācija būs jāuzrauga. Tā ka vēlu veiksmi! Paldies.
Paldies. Debates slēdzu. Vai... Debates bija slēgtas. Bija iespēja pieteikties laicīgāk. Kolēģi, es aicinu debatēs pieteikties laicīgāk. Debates bija slēgtas. Vai komisijas vārdā ir kas piebilstams?
Komisijas vārdā nav nekas piebilstams. Lūgums atbalstīt Ilzi Indriksoni. Paldies.
Paldies. Lūdzu zvanu! Balsosim par lēmuma projektu “Par Saeimas pārstāvja apstiprināšanu Ziemeļu Investīciju bankas Kontroles komitejā”! Lūdzu, balsosim! Par – 67, pret – 15, atturas – nav. Lēmums pieņemts. Godātie kolēģi! Sēdes darba kārtību esam izskatījuši, un Saeimas 2020. gada 29. maija ārkārtas sēdi slēdzu. Es atvainojos, vēl ir nepieciešama deputātu klātbūtnes reģistrācija. Paldies. Reģistrācija veiksmīgi noritējusi, līdz ar to arī šā gada 29. maija ārkārtas sēdi slēdzu. Laiks paziņojumam. Kolēģi! Darbu atsāksim pēc 30 minūtēm, tātad šā gada 28. maija ārkārtas sēdes darba kārtību turpināsim izskatīt pulksten 10.45... 10.45. Paldies.